S-241/2017

Mál þetta, sem dómtekið var 29. síðasta mánaðar, var höfðað með ákæru lögreglustjórans á Suðurnesjum, útgefinni 3. júlí síðastliðinn, á hendur S-kk-þgf I-kk-þgf L-kk-þgf, kt. 000000-0000, Jörfabakka 8 í Reykjavík, „fyrir umferðarlagabrot, með því að hafa miðvikudaginn 15. júní 2016, ekið bifreiðinni [...], vestur Strandaheiðina á Reykjanesbraut, á 129 kílómetra hraða á klukkustund, að teknu tilliti til vikmarka, þar sem leyfður er hámarkshraði 90 kílómetrar á klukkustund og undir áhrifum ávana- og fíkniefna (í þvagsýni ákærða mældist [t]etrahýdrókannabínól) og því verið óhæfur til að stjórna ökutækinu örugglega í umrætt sinn“ og að hafa þannig brotið gegn 1. mgr. 37. gr. og 1. mgr., sbr. 2. mgr. 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

Samkvæmt ákæru er þess krafist að ákærði verði dæmdur til refsingar, til greiðslu alls sakarkostnaðar og sviptingar ökuréttar samkvæmt 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Mál nr. S-289/2017, sem höfðað var á hendur ákærða með ákæru útgefinni 21. síðasta mánaðar, var sameinað þessu máli með heimild í 1. mgr. 169. gr. laga um meðferð sakamála nr. 88/2008. Með þeirri ákæru var hann ákærður „[f]yrir fíkniefnalagabrot, með því að hafa, sunnudaginn 5. mars 2017, að Holtsgötu 27, Njarðvík, haft í vörslum sínum í sölu og dreifingarskyni samtals 68 stk. kannabisplöntur og hafa um skeið fram til þess dags ræktað greindar plöntur, sem fundust í stofunni“ og að hafa þannig brotið gegn 2. gr., sbr. 4. gr., sbr. 4. gr. a, sbr. 5. gr. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Samkvæmt þeirri ákæru er þess krafist að ákærði verði dæmdur til refsingar og til greiðslu alls sakarkostnaðar. Þá er þess krafist að gerðar verði upptækar, framangreindar 68 kannabisplöntur samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerð nr. 233/2001. Jafnframt er þess krafist að ákærði verði dæmdur til að sæta upptöku á sjö ljósum, fjórum loftsíum, sex hitamælum, tveimur tímastillum, fimm viftum og loftdælu, sem lögreglan lagði hald á samkvæmt heimild í 7. mgr. 5. gr. laga nr. 65/1974 og 1. tl. 1. mgr. 69. gr. a almennra hegningarlaga nr. 19/1940.

Um málsatvik er skírskotað til framangreindra ákæruskjala.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð gögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingu sem lög leyfa, sem verði skilorðsbundin í tilviki fangelsisrefsingar. Þá gerir skipaður verjandi kröfu um þóknun vegna starfa sinna, auk ferðakostnaðar.

Í gögnum málsins eru efnaskýrslur lögreglu um hinar haldlögðu plöntur. Fram kemur að við rannsókn og prófun tæknideildar lögreglu 6. mars síðastliðinn, hafi þær greinst sem alls 68 kannabisplöntur. Af þessum plöntum hafi 35 þeirra verið 37 til 97 sentimetrar á hæð og vegið 13.169,46 grömm og 33 plantnanna hafi verið 28 til 93 sentimetrar á hæð og vegið 10.618,06 grömm. Þá er einnig á meðal gagna málsins matsgerðir Rannsóknastofu í lyfja- og eiturefnafræði við Háskóla Íslands frá 20. mars á þessu ári, vegna rannsóknar tveggja sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi verið 52 mg/g og 54 mg/g.

Ákærði hefur verið samvinnuþýður, hvort tveggja á rannsóknarstigi og fyrir dómi, og er það virt honum til málsbóta. Fyrir liggur að hann sótti sér meðferð við fíknivanda á Sjúkrahúsinu Vogi, fyrr á þessu ári. Hann er fæddur 30. desember árið 1994 og hefur samkvæmt því sem greinir á sakavottorði frá 9. síðasta mánaðar í fimmgang gerst brotlegur við refsilöggjöf. Hann samþykkti greiðslu sektar með sátt hjá lögreglustjóra 9. janúar 2013, vegna brots gegn lögum um ávana- og fíkniefni sem hann framdi árið 2012, áður en að hann varð fullra átján ára. Með annarri þess háttar sátt 9. ágúst 2013 samþykkti hann sektargreiðslu fyrir sams konar brot sem hann framdi fyrr á því ári. Með þriðju sáttinni af því tagi 28. ágúst 2014, samþykkti hann einnig greiðslu sektar fyrir sams konar brot. Með sátt hjá lögreglustjóra 29. nóvember á síðasta ári, samþykkti hann greiðslu 140.000 króna sektar og tólf mánaða sviptingu ökuréttar, fyrir að aka undir áhrifum ávana og fíkniefna fyrr á því ári. Með dómi 10. maí síðastliðinn var hann dæmdur í tveggja mánaða fangelsi, skilorðsbundið til tveggja ára, til greiðslu 200.000 króna sektar og sviptur ökurétti í sex mánuði frá 29. nóvember næstkomandi að telja, fyrir líkamsárás, brot gegn lögum um ávana- og fíkniefni og umferðarlagabrot, þar á meðal að aka of hratt og undir áhrifum ávana- og fíkniefna. Þau brot framdi ákærði fyrir þann tíma að hann gekkst undir sáttina 29. nóvember síðastliðinn og var honum því með dómnum gerður hegningarauki við þá sátt. Brot ákærða nú samkvæmt ákærunni frá 3. júlí síðastliðnum, framdi hann einnig fyrir þann tíma að hann gekkst undir sáttina 29. nóvember á síðasta ári og ber því nú að því leyti að ákveða refsingu hans sem hegningarauka við þá sátt, sbr. 78. gr. almennra hegningarlaga nr. 19/1940. Brotin samkvæmt ákærunni frá 21. síðasta mánaðar framdi hann hins vegar eftir þann tíma, en áður en að dómurinn 10. maí síðastliðinn gekk og er ákærða því nú að því leyti gerður hegningarauki við þann dóm. Á grundvelli 60. gr. sömu laga, er hin skilorðsbundna fangelsisrefsing þess dóms tekin upp og ákærða nú gerð refsing í einu lagi, sbr. 78. gr. þeirra laga. Samkvæmt því og að öðru framangreindu virtu, þykir refsing ákærða hæfilega ákveðin fangelsi í sex mánuði, en þá refsingu þykir mega binda skilorði á þann veg sem í dómsorði greinir.

Með vísan til 4. mgr. 77. gr. sömu laga, skal ákærði nú jafnframt greiða 140.000 krónur í sekt til ríkissjóðs, innan fjögurra vikna frá birtingu þessa dóms, en sæta ella fangelsi í tíu daga.

Í ljósi þess að ákærði framdi umferðarlagabrot sín samkvæmt ákærunni frá 3. júlí síðastliðinn fyrir þann tíma sem hann gerði framangreinda sátt hjá lögreglustjóra 29. nóvember á síðasta ári, fer um ökuréttarsviptingu hans nú eftir 4. mgr. 102. gr. umferðarlaga, sbr. 1. mgr. sama ákvæðis, eins og þeim ákvæðum hefur verið beitt í dómaframkvæmd þegar um hegningarauka er að ræða. Eftir því og að virtri vímuefnamælingu í þvagsýni, verður hann nú sviptur ökurétti í einn mánuð frá 29. maí 2018 að telja, en þann dag lýkur ökuréttarsviptingu hans samkvæmt dómnum frá 10. maí síðastliðnum.

Ákærði hefur fallist á framangreindar upptökukröfur ákæruvaldsins. Með vísan til 6. og 7. mgr. 5. gr. laga nr. 65/1974 og 1. tl. 1. mgr. 69. gr. almennra hegningarlaga nr. 19/1940, skal hann sæta upptöku á þeim kannabisplöntum og þeim búnaði sem hald var lagt á, eins og nánar greinir í dómsorði, þó að því gættu að eftir sakargögnum er ljóst að haldlagðir voru fimm, en ekki sex hitamælar.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins. Sá kostnaður samanstendur af kostnaði vegna rannsóknaraðgerða lögreglu og þóknun og ferðakostnaði skipaðs verjanda ákærða, D-kk-ef R-kk-ef héraðsdómslögmanns. Samanlagður kostnaður vegna rannsóknaraðgerða nemur 290.748 krónum og þá þykir þóknun verjandans, með hliðsjón af vöxtum málsins og tímaskýrslu, hæfilega ákveðin 115.940 krónur, að meðtöldum virðisaukaskatti, og nemur aksturskostnaður verjandans 15.200 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, S-kk-nf I-kk-nf L-kk-nf, sæti fangelsi í sex mánuði, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði skal jafnframt greiða 140.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í tíu daga.

Ákærði er sviptur ökurétti í einn mánuð frá 29. maí 2018 að telja.

Ákærði sæti upptöku á 68 kannabisplöntum, sjö ljósum, fjórum loftsíum, fimm hitamælum, tveimur tímastillum, fimm viftum og loftdælu, sem hald var lagt á.

Ákærði greiði 421.888 krónur í sakarkostnað, þar með talda þóknun skipaðs verjanda, D-kk-ef R-kk-ef héraðsdómslögmanns, 115.940 krónur og ferðakostnað verjandans, 15.200 krónur.

H-kk-nf Þ-kk-nf